1. F'dan pajjiżna għandna sitwazzjoni li ma nistgħux naħarbu minnha. Indawruha kif indawruha, l-verità tibqa' dik li hi. Għandna, sfortunatament, partit politiku fl-Oppożizzjoni li jibqa', sena wara sena, juri fil-miftuħ li m'għandux dak li hemm bżonn li jkollu biex imexxi pajjiż. Il-poplu tagħna huwa ffaċċjat b'din ir-realtà. Partit li għamel perjodi ta' żmien fil-bank tal-Oppożizzjoni u rnexxielu jibqa' kif kien. Irnexxielu joqgħod lura milli jinbidel, sija fil-bnedmin li jikkomponuh, sija fil-metodu politiku, kif ukoll fl-ideat li kapaċi jressaq lejn il-futur. Fil-konkret, hija forma ta' traġedja nazzjonali li dan il-partit jibqa' jdur fuq l-istess punt u ma jistax jinqala' mill-passat. 2. Partit li, għalkemm kellu u għad għandu kull forma ta' opportunità li jħares lejn dak li ġara, dak li rnexxa fil-pajjiż u jinbidel, irid jibqa' jagħtina lkoll l-istess li kien. Il-formazzjoni mentali, il-kultura politika li hemm f'dak il-partit ma nbidlet xejn. Wieħed jinduna, mhux biss mill-atti esterni, mill-faċċati tal-immaġini tal-pubbliċità, imma mis-sustanza tal-ħsieb u l-ideat. Il-Partit Laburista, huwa mill-iktar evidenti li tilef kull forma ta' prinċipju li kellu. Sar jaħseb biss, b'ossessjoni kontinwa, li jikseb il-poter tal-Istat f'idejh, u wara, jara x'ser iwettaq. Dan jidher il-ħin kollu, mingħajr ħabi ta' xejn. 3. Fuq in-naħa l-oħra, aħna fil-Gvern ma hemmx dubju li għandna n-nuqqasijiet tagħna, però l-poplu jafna u jaf li ppruvajna kontinwament li nwettqu l-ġid u s-sewwa b'ideat politiċi ċari. Ma ċċaqlaqniex minn dak li aħna fil-fond tagħna. Ma hemmx distinzjoni bejn dak li nidhru u dak li aħna. F'dawn ix-xhur, fil-ħidma kostanti li saret u għadha qegħda ssir, ma konniex perfetti. Anqas forsi ma lħaqna l-grad ta' preċiżjoni li ħaddieħor talab minna, però l-pajjiż kompla jimxi b'passi 'l quddiem. Komplejna naraw dak li hemm bżonn u nikkunsidraw mill-ġdid dak li sar u fejn nistgħu nsaħħuh jew nirriformawh. Komplejna, f'kuntrat ma' ħaddieħor, naġġornaw lilna nfusna mingħajr ma nitilfu l-melħ tagħna. Bqajna partit tal-preżent u tal-futur. 4. Naf li, sfortunatament, hemm min ser jieħu ħafna għalih imma nixtieq li nistaqsi, bħala membru ta' din is-soċjetà, sewwasew x'inbidel fil-Partit Laburista f'dawn l-aħħar snin, bi tmexxija ġdida? Dawk bħali li sabu ruħhom huma u jsuqu jħarsu lejn l-istampi li ġew imxerrda minn dak il-partit fehmru li, verament, ma hemmx ideat ġodda. Kien hemm, anzi, reazzjonijiet mgħaġġla u numerużi għal dak il-wieħed li deher mill-Partit Nazzjonalista. Wieħed li ħareġ pubblikament għal għajnejn kull persuna li hemm verità li kull darba li l-Partit Laburista jkun fil-Gvern jonqos ix-xogħol. L-istatistika turi dan, mexxejja preċedenti ammettewh. Flok kien hemm risposta fuq dan il-punt, kien hemm biss tgerfix, għaġġla u suġġetti varji li, frankament, ma nafx min jista' jaħseb li kienu ser isolvu. 5. Partit fl-Oppożizzjoni jista' jirbaħ il-punti fuq diversi ħwejjeġ, fosthom li jressaq lejn il-pajjiż proposti li jistgħu jseħħu verament. Imbilli tilmenta, tista' tiżvoga, imma l-poplu jrid iktar. Jekk tal-linja damet siegħa biex tasal, jista' dan ikun tort tal-Gvern? Jew, aqwa, jista' jkun hemm xi Gvern ieħor li għada pitgħada jista' jgħid li l-elettorat: "Ivvutali għax il-ministri u l-membri parlamentari tiegħi ser jibdew isuqu tal-linja u sserraħ moħħok li ser jaslu dejjem fil-ħin."? Hemm evidenti ħafna nuqqas ta' preparazzjoni. Ma hemmx sustanza li wieħed għandu bżonn biex imexxi 'l quddiem, u mhux lura, lil dan il-poplu. Għax wieħed irid ifakkar li, bid-difetti kollha tagħna, il-pajjiż xorta mexa 'l quddiem u ma waqafx iwettaq dan. Il-Partit Nazzjonalista baqa' jerfa' r-responsabbiltà u juża sewwa ħinu, mentri dak Laburista baqa' jaħrab minnhom u jaħli l-ħin. 6. U wieħed jinnota li, aktar ma huwa ċar li t-tmexxija l-ġdida jew hija inkapaċi jew mhix qegħda titħalla toħroġ b'xi ħaġa ġdida, li l-amministrazzjoni trid dejjem tibda kapitolu ġdid mingħajr ma tagħlaq dak ta' qabel. L-ewwel kellna Google hangout u warajha issa ġej il-kungress. Xejn ma huwa qed joħroġ ġdid. Qiegħed jibqa' kollox kif kien u kif inhuwa. F'elezzjoni, pajjiż irid ikun ċert li qed jivvota għall-partit li kapaċi jmexxih 'il quddiem u mhux sempliċement li jbiddel biex jieħu gost li jbiddel. Ġustament, il-pajjiż għalhekk qiegħed jistaqsi lilu nnifsu: "Imma x'inbidel sewwasew f'dak il-partit taħt din it-tmexxija?" Tant il-punti m'humiex ċari li diversi qed jistaqsuh: "Fakkarni, sewwasew x'suppost qed tagħmel?"
Fakkarni sewwasew x'suppost qed taghmel?